Úplne nový nádych dostal 8. ročník medzinárodného turnaja družstiev v aplikovanom stolnom tenise zrakovo postihnutých športovcov. Uskutočnil sa v sobotu 20. augusta už tradične v priestoroch Základnej školy na Gaštanovej ulici v Žiline. Organizátorom bol oddiel aplikovaného stolného tenisu (AST) Mestského športového klubu nevidiacich a slabozrakých športovcov (MSK NSS) Žilina.
"Na piatok sme pripravili pre účastníkov turnaja malé prekvapenie. S podporou Žilinského samosprávneho kraja sme ich pozvali na výlet do Múzea kysuckej dediny vo Vychylovke, kde spoločne so svojimi žilinskými kamarátmi absolvovali aj jazdu kysuckou železničkou. Bolo to veľmi príjemné a zaujímavé popoludnie," skonštatoval vedúci oddielu AST Miro Husár.
V sobotu sa všetko kamarátstvo na niekoľko hodín skončilo. To vtedy, keď sedem trojčlenných tímov nastúpilo k stolom. Hralo sa dvojkolovo systémom každý s každým. Boje boli urputné a o poradí rozhodovali len minimálne rozdiely.
Víťazom sa stalo zmiešané košicko-žilinské družstvo v zložení Ivka Vicenová (Žilina), Lacko Brada a Tomáš Horvát (obaja Košice) so ziskom 10 bodov. Rovnaký počet bodov získala aj česká reprezentácia (Květka Trnečková, Ľuboš Zajíc a Ondrej Kodet), ktorá sa v Žiline pripravovala na blížiace sa majstrovstvá Európy. Pri súčte skóre mala však o jediný bod menej.
Pomyselný bronz si odniesli domáci (Evka Kosíková, Miro Husár a Radko Vicen). Získali sedem bodov.
"Myslím, že turnaj dopadol veľmi dobre. Svedčia o tom aj odozvy účastníkov. Poďakovanie patrí všetkým, ktorí sa na príprave a organizácii turnaja podieľali. Zvláštnu vďaku by sme chceli vysloviť žilinskému Lions klubu, ktorý nám bol aj pri tomto turnaji neoceniteľným pomocníkom," zhodnotila turnaj predsedníčka MSK NSS Žilina Eva Bučová.